Kolfkoning AB verwelkom baba-dogtertjie | Netwerk24
Deur Linkie Bessinger 20 November 2020 18:03
AB de Villiers en sy vrou, Danielle, het op 11 November hul eerste dogtertjie, Yente, in die wêreld verwelkom. Foto: Instagram
Daar heers 'n driedubbele vreugde in sy huis nadat AB de Villiers en sy vrou, Danielle, hul derde kind in die wêreld verwelkom het.
Yente de Villiers, die egpaar se eerste dogtertjie, is op 11 November gebore, en haar kolfkoningpa was net betyds terug van die Indiese Premierliga in Dubai, om haar met ope arms te verwelkom.
"Genade onbeskryflik groot. Dankie, Here," het De Villiers en sy vroutjie op elk van hul Instagram-blaaie by 'n foto van hul nuwe pienkvoet geskryf.
Netwerk24 het vroeër in November berig dat De Villiers nog nie seker was of hy betyds in die land terug sou wees vir sy dogtertjie se geboorte nie. Hy was straks besig om vir die Royal Challengers Bangalore (RCB) punte te maak in die IPL wat vanjaar in Dubai plaasgevind het.
In daardie stadium het De Villiers nog nie sekerheid gehad oor of hulle in die eindronde, wat op 10 November gespeel is, sou meeding nie.
RCB is op 6 November in 'n uitklopwedstryd deur die Sunrisers Hyderabad uitgeboender.
De Villiers, wat die enigste kolwer van RCB was wat iets kon regkry in die wedstryd, het kort ná die nederlaag om verskoning gevra dat die droogte vir sy span voortgaan. Die RCB, met al hul internasionale sterre, kon nog nooit met die IPL-titel wegstap nie.
Daar was darem geluk by die ongeluk, want De Villiers kon toe vroeër terugkeer ná meer as 70 dae op toer en sy vrou tydens die geboorte bystaan.
Die egpaar is ook die trotse ouers van twee seuntjies, Abraham Benjamin, oftewel ook AB (5) en John (3).
Danielle de Villiers toe sy swanger was met Yente. Ouboeties AB (5) en John (3) was hier al reeds baie lief vir hulle sussie. Foto: Instagram